Nick Hækkerup (S), 2008-04-14:
Indtil videre har vi jo i dag været enige om de store linjer i og det brede indhold af de lovforslag, som er behandlet, men jeg vil gerne sige, at det lovforslag, som vi behandler nu, i virkeligheden er udtryk for regeringens manglende handleevne.
Allerede medio oktober 2007 var der vished om, at kommunerne havde hævet skatterne med 2,2 mia. kr.
Allerede på det tidspunkt kunne regeringen have sænket den statslige bundskat med et tilsvarende beløb, men det skete ikke.
I stedet lod regeringen tiden gå, og først helt op under valgdagen den 13. november tilkendegav regeringen, at kommunerne først i 2009 vil blive straffet for overskridelsen.
I 2009 skal niveauet i de kommunale budgetter tilbage til den oprindelige ramme for 2008 - altså ikke budgetterne med skattestigninger, men derimod den lavere ramme.
Det har finansministeren fortalt, og det kommer til at give besparelser rundtomkring i kommunerne.
Herefter foretog regeringen sig så igen ingenting.
Først nu i april 2008 kommer der et lovforslag om at sænke bundskatten - ikke i 2008, men først i 2009, fordi, som det jo korrekt anføres, skattekortene for 2008 er udsendt nu.
Skattekortene for 2008 blev udsendt mellem den 5. og den 24. november, så regeringen havde med andre ord rigelig tid til at reagere.
Man kunne snildt have sænket bundskatten i perioden mellem medio oktober og starten af november, men man foretog sig ingenting.
Det er regeringens manglende rettidige omhu, der gør, at alle danskere skal betale for meget i skat i 2008, og det er regeringens manglende rettidige omhu, der gør, at skattestoppet er brudt.
Det fremgår af det fremsatte lovforslag, at regeringen, Dansk Folkeparti og Ny Alliance vil gøre skaden god igen ved til gengæld at sænke bundskatten dobbelt i 2009, altså ikke med 1,95 mia. kr., men med 3,9 mia. kr.
Efter Socialdemokratiets opfattelse er det utilstrækkeligt, for det betyder nemlig, at borgerne, som jo er uden skyld i regeringens smøleri, ikke får renterne af skattestigningen, hvilket er i strid med skattestoppet.
Tværtimod lader regeringen borgerne betale renterne og får selv en rentegevinst på omkring 100 mio. kr. ved skattestigningen.
Men regeringen vil ikke give sig.
Borgerne skal ikke have deres penge, fordi, siger regeringen, der er foretaget en procentuel nedsættelse af bundskatten, hvorfor der sker en automatisk forrentning, fordi indkomstgrundlaget for 2009 er højere end indkomstgrundlaget i 2008.
Det er meget teknisk, men oversat til almindeligt dansk siger regeringen, at fordi lønningerne vil stige, vil de 0,22 pct. jo være mere værd i 2009, end de var i 2008.
Det er også rigtigt, men problemet er, at borgerne jo samtidig vil have oplevet en stigning af priserne.
Vi har de seneste dage hørt, at priserne på fødevarer, priserne på drivmidler som benzin osv. og på alt muligt andet er steget, og det vil sige, at realøkonomisk vil købekraften ikke vokse med det, lønningerne vokser med, medmindre vi forestiller os, at vi lever i det inflationsløse samfund, og det gør vi jo ikke.
I virkelighedens verden bliver borgerne snydt for renterne.
Socialdemokratiet er bekymret over fifleriet med skattestoppet, og Socialdemokratiet mener ikke, at borgerne skal betale for regeringens langsommelighed.
Socialdemokratiet stiller sig på borgernes side, og derfor vil vi stille et ændringsforslag om, at skatteyderne i 2009 ikke alene skal have kompenseret det beløb, de i strid med skattestoppet er blevet opkrævet i 2008, men også renterne af beløbet.
Hvis forrentningen sættes til 5 pct., er der tale om omkring 100 mio. kr., hvorfor skattelettelsen i 2009 ikke skal være på 3,9 mia. kr., men derimod på 4 mia. kr. for at sikre, at skattestoppet og intentionerne bag skattestoppet overholdes.